मानव शरीर की अपनी कोई गति या दशा नहीं होती है। यह भी जड़ के समान ही प्रयुक्त होती रहती है। यह शरीर जब शत्रु-मण्डली रूपी माता-पिता, भाई-बहिन, पुत्र-पुत्री, दोस्त एवं सगे-सम्बन्धी आदि के जाल में फँसे रहकर, जीव यदि शरीर छोड़कर निकलता है, तो उपरोक्त शत्रु-मण्डली शरीर को जितनी जल्दी हो सके उतनी ही जल्दी विनाश या आग में या मिट्टी में डालकर बर्बाद कर उस स्थान को शमशान घोषित करते हुये ‘भूतहा’ (भूतों का स्थान) घोषित कर देते हैं कि कोई पारिवारिक सदस्य आदि उधर जाय भी नहीं। इस प्रकार से तो ये शत्रु-मण्डली ‘रूप’ को यानि शरीर को समाप्त कर देती है, जो सदा-सर्वदा के लिए ही समाप्त हो जाय। चूँकि इस प्रक्रिया से सभी को गुजरना पड़ता है। इसीलिए इन बातों पर कोई ध्यान नहीं देता है, जबकि यह अति महत्वपूर्ण विषय है, जिस पर काफी गहराई से जानकारी करनी चाहिए और इस पद्धति को सुधार कर उत्तम पद्धति लागू करनी चाहिए। यदि यह कहा जाय कि शरीर की यही अन्तिम गति है, शरीर की समाप्ति तो होती है, यदि ऐसा नहीं किया जाय तो सारी व्यवस्था ही बिगड़ जाएगी। चारों तरफ लाशें ही लाशें, वह भी सड़ती और बदबू फैलाती लोगों के लिए विशेष संकट उत्पन्न हो जाएगा। परन्तु ऐसी बात नहीं है, आप इसी प्रश्न में आगे जीव, आत्मा और परमात्मा वाले विषय को देखें तो स्पष्ट हो जाएगा।